**Informatīvais ziņojums**

**“Par neformālajā Eiropas Savienības Lauksaimniecības un zivsaimniecības ministru padomes 2018. gada 3.- 5. jūnija sanāksmē izskatāmo jautājumu”**

**I Ministru padomes neformālās sanāksmes darba kārtības jautājums**

Bulgārijas prezidentūra š.g. 3.-5. jūnijā Sofijā, Bulgārijā organizē neformālo Eiropas Savienības (turpmāk – ES) Lauksaimniecības un zivsaimniecības ministru padomes (turpmāk – MP) sanāksmi, kuras tēma ir “**Paaudžu nomaiņa lauksaimniecībā Kopējās lauksaimniecības politikas pēc 2020. gada kontekstā**”.

Bulgārijas prezidentūra ir izplatījusi diskusiju dokumentu, kurā ir veikta analīze par Kopējās lauksaimniecības politikas (turpmāk - KLP) pasākumiem un instrumentiem, kas ieviesti, lai veicinātu paaudžu nomaiņu, uzsverot, ka paaudžu nomaiņai ir jābūt vienai no prioritātēm jaunajā plānošanas periodā.

Lai atbalstītu jaunos lauksaimniekus, **šobrīd esošā KLP tiek īstenoti vairāki pasākumi gan 1. pīlāra, gan 2. Pīlāra ietvaros**. Jauno lauksaimnieku shēma 1. Pīlārā tika ieviesta 2013. gada KLP reformas rezultātā. Tā ir obligāta un tiek piemērota visās ES dalībvalstīs, kas jaunajiem lauksaimniekiem var piešķirt līdz pat 2% no tiešo maksājumu kopapjoma. 2. Pīlārs piedāvā vairākas atbalsta iespējas jaunajiem lauksaimniekiem, galvenokārt, sniedz atbalstu uzņēmējdarbības uzsākšanai. Šis pasākums kopš 2014. gada ir īstenots 93 Lauku attīstības programmās (no 118), jeb 25 dalībvalstīs (no 28). Papildus zem 2. pīlāra ir paredzēti arī citi atbalsta veidi, kas ir tieši mērķēti jaunajiem lauksaimniekiem, piemēram, dotācijas, aizdevumi un garantijas saskaņā ar Eiropas Lauksaimniecības Fonds lauku attīstībai (ELFLA) līdzfinansētajiem finanšu instrumentiem, atbalsts prasmju un zināšanu attīstībai, kooperāciju izveidei un inovāciju ieviešanai, kā arī ražotāju grupām un ražotāju organizācijām.

Un tomēr, neraugoties uz īstenotajiem pasākumiem, dokumentā tiek konstatēts, ka **jauniešu īpatsvars lauksaimniecības sektorā vēljoprojām ir salīdzinoši zems**. Tikai 5,6% no visām ES saimniecībām pieder lauksaimniekiem, kuru vecums ir zem 35 gadiem, kamēr vairāk nekā 31% no sektorā nodarbinātajiem ir vecāki par 65 gadiem.

Prezidentūras izplatītajā dokumentā norādīts, ka **jaunie lauksaimnieki, uzsākot uzņēmējdarbību lauksaimniecības nozarē, saskaras ar vairākām problēmām**, piemēram, 1) **Pieeja zemei** – aptuveni 60% no visiem ES jaunajiem lauksaimniekiem norāda uz problēmām, kas saistītas ar zemes iegādi vai īri. Pastāv augstas zemes cenas un ir ierobežota piekļuve kvalitatīvai zemei. 2) **Pieeja fondiem vai kapitālam** – pastāv grūtības piekļūt finansējumam caur bankām vai citām kredītprogrammām, jo trūkst pamatlīdzekļu, kas izmantojami kā aizdevuma nodrošinājums. Tas tieši ietekmē konkurētspēju, jo finansējuma trūkums apgrūtina zemes un iekārtu iegādi, lai izveidotu konkurētspējīgas saimniecības. Aptuveni 35% ES jauno lauksaimnieku ziņo par grūtībām piekļūt subsīdijām un kredītiem sarežģītu un ilgtermiņa atbalsta procedūru dēļ, nevis nepietiekamu subsīdiju dēļ; **3) Pieeja specializētai izglītībai un profesionālās kvalifikācijas uzlabošanai** – apmēram 20% ES jauno lauksaimnieku ziņo par grūtībām piekļūt specializētai izglītībai un uzlabot profesionālo kvalifikāciju. Nepietiekama informācija par tirgus situāciju samazina spēju savlaicīgi un atbilstošā veidā reaģēt uz tirgus tendencēm.

Dokumentā norādīts, ka **zems jauno lauksaimnieku īpatsvars lauksaimniecībā var veicināt sekojošas negatīvas sekas**:

* Iedzīvotāju skaita samazināšanās lauku teritorijās;
* Potenciāli apdraudēta pārtikas ražošana un nodrošinātība ar pārtiku Eiropas un pasaules mērogā;
* Lauksaimnieciskās ražošanas efektivitātes un konkurētspējas samazināšanās ES, kas lielā mērā balstās uz inovāciju un progresīvu tehnoloģiju ieviešanu lauksaimnieciskajā darbībā. Salīdzinot ar vecākiem lauksaimniekiem, jaunie lauksaimnieki ir vairāk atvērti jaunu prasmju un zināšanu apgūšanai, uzlabojot viņu profesionālo kvalifikāciju un modernizējot savas saimniecības;
* Apdraudēts lauksaimniecības nozares ieguldījums ilgtspējības veicināšanā, klimata pārmaiņu novēršanā, dabas resursu saglabāšanā un bioloģiskās daudzveidības palielināšanā;
* Nelīdzsvarots darba tirgus, ņemot vērā, ka jaunieši, kuri varētu sākt lauksaimniecisku darbību, cenšas iegūt profesionālu karjeru citās ekonomikas nozarēs.

**KLP pēc 2020. gada būtu jāliek lielāks uzsvars uz esošo instrumentu efektivitātes uzlabošanu un turpmāku attīstību, izveidojot labvēlīgākus nosacījumus jaunajiem lauksaimniekiem**, kas varētu piesaistīt un noturēt jaunus cilvēkus lauku reģionos un lauksaimniecības sektorā. Komisijas paziņojumā “Pārtikas un lauksaimniecības nākotne”, kas tika izplatīts 2017. gada 29. novembrī, Komisija uzsver, ka jaunie lauksaimnieki ir ilgtspējīgas lauksaimniecības pamatā, tādēļ paaudžu nomaiņai ir jābūt prioritātei arī jaunajā politikas ietvarā. Paziņojumā arī norādīts, ka dalībvalstu atbildība ir veicināt starppaaudžu nomaiņu izmantojot nacionālos instrumentus, piemēram, likumdošanu, nodokļu politiku, mantojuma tiesības vai teritorijas plānošanu, kā arī koordinējot ES un nacionālā līmeņa pasākumus.

Jaunā KLP ieviešanas modeļa ietvaros, dalībvalstīm ir jāuzņemas lielāka atbildība caur stratēģiskajiem plāniem, kuros tiktu iekļauti konkrēti atbalsta parametri. Š.g. janvāra un februāra MP sanāksmju rezultātā dalībvalstis vienojās par atbalsta instrumentu uzlabošanu, kā arī to vienkāršošanu un papildinātību ar citiem pasākumiem ES un nacionālā līmenī. ES lauksaimniecības nākotne balstās uz cilvēkkapitāla attīstību, un meklēt efektīvus risinājumus, kas risina paaudžu nomaiņu, ir galvenais nosacījums, lai nodrošinātu ilgtspējīgu, konkurētspējīgu un plaukstošu ES lauksaimniecību.

**Prezidentūra ir sagatavojusi 3 diskusiju jautājumus un MP aicina dalībvalstu ministrus izteikt savu viedokli.**

**1. Cik lielā mērā pašreizējie ES pasākumi, kuru mērķis ir veicināt paaudžu nomaiņu, palīdz piesaistīt un saglabāt jaunos lauksaimniekus lauksaimniecībā?**

Latvija norāda, ka Latvijā lauksaimniecības nozarē tāpat kā pārējā ES saimniecību vadītāji noveco - tikai 3% no visu lauksaimniecībā nodarbināto skaita ir lauku saimniecību vadītāji vecumā līdz 35 gadiem. Jauno lauksaimnieku iesaistīšanos lauksaimniecības nozarē kavē galvenokārt nodrošinājums ar galveno ražošanas līdzekli - zemi, kuras iegūšanai nepieciešams ievērojams sākuma kapitāls vai aizdevuma nodrošinājums, kā arī finanšu līdzekļi saimniekošanas uzsākšanai. Saimnieciskās darbības uzsākšanas posms vienmēr saistās ar papildus grūtībām un izdevumiem. Rodas papildus izdevumi, kas saistīti ar administratīvo prasību izpildi, IT nodrošināšanu, darbības izpēti, sadarbības izveidi u.c. Minētie izdevumi bieži ir lielāki arī pieredzes trūkuma dēļ, un šie ir aspekti, kas var atturēt no lauksaimnieciskās darbības uzsākšanas vai darbības turpināšanas, ja saimniecība tiek pārņemta.

KLP abos pīlāros esošajā periodā ir paredzēti pasākumi, kurus dalībvalstis var īstenot, lai atbalstītu jaunos lauksaimniekus un veicinātu paaudžu nomaiņu. Lai arī paaudžu nomaiņa un jaunas lauksaimnieku paaudzes veidošanās ir komplekss process, kas cieši saistīts ar sociālekonomisko situāciju Latvijas laukos, tomēr uzskatām, ka **KLP paredzētie instrumenti ir efektīvi un tiem ir pozitīvs rezultāts.**

Esošajā periodā Lauku attīstība programmā būtiskākais pasākums jauno lauksaimnieku atbalstam ir “Atbalsts jaunajiem lauksaimniekiem uzņēmējdarbības uzsākšanai”. Tas ir vienreizējs maksājums līdz 40 000 EUR apmērā lauksaimniecības uzņēmuma dibināšanai vai pārņemšanai, kā ietvaros var veikt tādus ieguldījumus kā ražošanas pamatlīdzekļu, zemes, dzīvnieku iegāde u.tml. Izmantojot šo pasākumu, Latvijā savu lauksaimniecisko darbību uzsākuši vai pārņēmuši jau esošu saimniecību 306 jaunie lauksaimnieki ar kopējo publisko finansējumu 12 240 000 EUR.

Otrs pasākums, kurā īpaši labvēlīgi nosacījumi ir jaunajiem lauksaimniekiem ir “Atbalsts ieguldījumiem lauku saimniecībās”. Šajā pasākumā jaunajiem lauksaimniekiem ir paaugstināta ES atbalsta intensitāte, t.i. maksimālā atbalsta likme jaunajiem lauksaimniekiem ir līdz 90% (pārējiem pretendentiem 20-50%).

Jaunajiem lauksaimniekiem ir iespējas saņemt ES atbalstu un gūt labumu arī citos lauku attīstības pasākumos, piemēram, zināšanu pārneses un konsultāciju pasākumos, kas sniedz ieguldījumu to uzņēmējdarbības attīstībā.

**ES Lauku attīstības programmā ietvertie pasākumi ir Latvijas jaunajiem lauksaimniekiem svarīgi**, jo ir būtisks atbalsts, bez kura saimniekošana būtu grūtāka. Vienlaikus jāņem vērā, ka mūsu iespējas atbalstīt jaunos lauksaimniekus ļoti būtiski ietekmē kopējais lauku attīstībai piešķirtais finansējuma apmērs. Esošajā periodā, noslēguma sarunās, Latvijas lauku attīstības finansējums tika samazināts par 9%. Lai jaunie lauksaimnieki paliktu nozarē, Latvijai ir jāsasniedz ES lauku vidējais attīstības līmenis. **Latvija norāda, ka Komisijas priekšlikums Daudzgadu budžetam pēc 2021. gada, kas paredz Lauku attīstības finansējuma samazinājumu par 10%, ir nepieņemams** un būtiski kavēs paaudžu nomaiņas procesu, radot arvien negatīvākas sekas lauksaimniecības ilgtspējai un attīstībai.

Arī **1.pīlāra ietvaros** ir paredzēts atbalsts jaunajiem lauksaimniekiem - 2% apmērā no tiešo maksājumu apjoma. Kopumā šis atbalsts jaunajiem lauksaimniekiem kalpo kā zināms atspaids - sniedzot papildus ienākumu atbalstu gados jauniem lauksaimniekiem, tiek atviegloti viņu administratīvie un pārvaldes izdevumi, kas saistās ar saimnieciskās darbības uzsākšanu, jo saimnieciskās darbības uzsākšanas posms vienmēr saistās ar papildus grūtībām un izdevumiem. Arī vērtējot 1.pīlāra pasākumus, situācija ir jāskatās plašākā kontekstā - ņemot vērā nesamērīgi zemos tiešos maksājumus Latvijai, jaunieši Latvijā nav ieinteresēti nodarboties ar lauksaimniecisko darbību, jo ir grūti būt konkurētspējīgiem ne tikai nacionālā, bet arī ES līmenī. Līdz ar to **Latvija norāda, ka tiešo maksājumu ārējā konverģence ir sekmīgas paaudžu nomaiņas pamatā**.

**2. Kādas valsts līmenī īstenotās iniciatīvas ir apliecinājušas spēju iesaistīt lauksaimniecības nozarē vairāk jauniešu?**

Atbalsts paaudžu maiņas nodrošināšanai lauksaimniecībā ir viena no būtiskākajām vajadzībām lauksaimniecībā un lauku attīstībā kopumā, tāpēc Latvijas Lauku attīstības programmā paredzēts atsevišķs apakšpasākums jauno lauksaimnieku atbalstam, kā arī noteikta papildus atbalsta intensitāte jaunajiem lauksaimniekiem investīciju iegādei.

Lai atvieglotu lauksaimniecības zemes iegādi, Latvija īsteno aizdevumu atbalsta programmu  lauksaimniecībā izmantojamās zemes iegādei lauksaimniecības produktu ražošanai. Programmā ir paredzētas būtiskas priekšrocības jaunajiem lauksaimniekiem, kas ir atvieglojis un radījis labus priekšnosacījumus to ienākšanai nozarē:

1) minimālo ieņēmumu līmenis no viena hektāra ir jāsasniedz 5 gadu laikā;

2) aizdevuma pamatsummmas atmaksu var uzsākt trešajā gadā.

Tāpat ir jāņem vērā, ka minētajā programmā kā nodrošinājums kalpo pati iegādātā zemes platība.

Kopumā kopš 2014. gada lauksaimniecībā izmantojamās zemes iegādei lauksaimniecības produktu ražošanai aizdevumu atbalstu saņēmuši aptuveni 50 jaunie lauksaimnieki 1,6 mlj. EUR apmērā.

**3. Saistībā ar jauno ieviešanas modeli, kas būtu jāuzlabo KLP pēc 2020. gada, lai palielinātu pasākumu efektivitāti un veicinātu paaudžu nomaiņas procesu ES?**

Kā uzsvērts atbildē uz 1.jautājumu – Latvijas lauksaimniecības saglabāšanai un attīstībai, t.sk. paaudžu nomaiņai, ļoti būtiski ir nodrošināt atbilstošu, nediskriminējošu KLP finansiālo atbalstu. Tāpēc **jaunajā finanšu periodā nav pieļaujams būtisks KLP finansējuma samazinājums.**

Latvija piekrīt dokumentā paustajam, ka gados jaunie lauksaimnieki ir atvērti jaunām tehnoloģijām un idejām, tā veicinot inovāciju ieviešanu lauksaimniecībā. Atbalstot jaunos lauksaimniekus, tiek radītas jaunas darbavietas, lai pats lauksaimnieks ar savu saimniecisko darbību varētu nodrošināt sevi, savu ģimeni un sniegtu ieguldījumu lauksaimniecības nozares attīstībā.

Latvija arī norāda, ka **ES līmenī jāturpina sniegt atbalstu jaunajiem lauksaimniekiem, īpaši atbalstot jaunu lauku saimniecību izveidi un pārņemšanu.** Uzskatām, ka ir jāsaglabā atbalsts jaunajiem lauksaimniekiem uzņēmējdarbības uzsākšanai 2. pīlāra ietvaros vienreizēja maksājuma veidā, kā arī citi 2. pīlāra pasākumi, kas ļauj jaunajam lauksaimniekam veikt nepieciešamos ieguldījumus saimniecības darbības uzsākšanai un attīstībai. Tāpat nepieciešams nodrošināt iespējas saņemt aizdevumus uz atvieglotiem nosacījumiem, kas ļautu jaunajam lauksaimniekam iegādāties jau esošu saimniecību. Vienlaikus Latvija norāda, ka atbalsta nosacījumiem ir jābūt vienkāršiem, saprotamiem un elastīgiem, lai to izpilde neatturētu jauno lauksaimnieku izmantot atbalsta iespējas.

Tāpat Latvija uzsver, ka ir **jāsaglabā maksājums gados jaunajiem lauksaimniekiem 1. pīlārā** kā papildus ienākumu atbalsts saimnieciskās darbības uzsākšanai (ikgadējs maksājums par ha), ļaujot lauksaimniekam pašam izlemt, kā to izmantot savā saimnieciskajā darbībā. Attiecībā uz nākamo plānošanas periodu, Latvija uzskata, ka ar šo atbalstu nevajadzētu risināt jauno lauksaimnieku specifiskas vajadzības, radot sarežģītus nosacījumus, jo jau šobrīd šī atbalsta administrēšanas process Latvijā ir sarežģīts un rada nesamērīgi lielu slogu salīdzinājumā ar atbalsta apjomu. Ņemot vērā katras saimniecības individualitāti un atšķirīgās vajadzības, atbalsts būtu jāsaglabā, lauksaimniekiem sniedzot elastību tā izmantošanā.

Latvija norāda, ka paaudžu nomaiņas veicināšanai jāizmanto ne tikai KLP pieejamie instrumenti, bet arī citu politikas instrumentu atbalsts jaunajiem lauksaimniekiem, tai skaitā, finanšu instrumentu pieejamības atvieglošanai, kā arī nepieciešams veikt pasākumus atvieglojot pieeju zemes resursiem (zemes iegāde, noma) un nodokļu piemērošanai, kā arī lauku teritoriju attīstībai kopumā, uzlabojot infrastruktūru un pakalpojumu pieejamību, tādējādi mazinot jauniešu aizplūšanu no lauku teritorijām uz pilsētām un ārvalstīm.

**II. Latvijas delegācija**

Delegācijas vadītājs: **Jānis Dūklavs**, zemkopības ministrs;

Delegācijas dalībnieki: **Pārsla Rigonda Krieviņa**, Zemkopības ministrijas valsts sekretāra vietniece;

**Jānis Briedis**, Zemkopības ministrijas Starptautisko lietu un stratēģijas analīzes departamenta direktors.

Zemkopības ministrs J. Dūklavs